**Informatīvais ziņojums**

**par Eiropas Savienības telekomunikāciju ministru 2020. gada 7. decembra videokonferencē izskatāmajiem jautājumiem**

2020. gada 7. decembrī notiks Eiropas Savienības (turpmāk – ES) telekomunikāciju ministru neformālā videokonference (turpmāk – Ministru padome), kuras darba kārtībā ir iekļauti šādi Vides aizsardzības un reģionālās attīstības ministrijas, Satiksmes ministrijas, Ekonomikas ministrijas un Aizsardzības ministrijas kompetencē esoši diskusiju un citi jautājumi.

1. **Datu pārvaldības akts** (*politikas debates*)

Vācija kā prezidējošā valsts ES Padomē ir sagatavojusi diskusijas dokumentu, kurā ministri aicināti sniegt viedokli par 2020. gada 25. novembrī publicēto regulas priekšlikumu “Datu pārvaldības akts” (turpmāk – regulas priekšlikums), t.sk., par pieejamākiem datiem un neatkarīga vienotā datu tirgus izveidi. Par regulas priekšlikumu tiks izstrādāta nacionālā pozīcija.

Publicētā regulas priekšlikuma mērķis ir nodrošināt vienotās Eiropas datu telpas pārvaldības satvaru un to, ka datu turētāji var brīvprātīgi darīt datus pieejamus. Tas papildinās gaidāmos noteikumus par augstvērtīgu datu kopām, kurus Eiropas Komisija (turpmāk - EK) pieņems saskaņā ar pilnvarām Atvērto datu direktīvā. Noteikumi ES nodrošinās bezmaksas piekļuvi konkrētām datu kopām mašīnlasāmā formātā un izmantojot standartizētas lietojumprogrammu saskarnes (API).

Regulas priekšlikumā paredzētā datu kopu atkalizmantošana var sniegt būtiskus ieguvumus sabiedrībai un ekonomikai, piemēram, ģeotelpiskos datus, mobilitātes datus, zemes novērošanas un vides datus. 2021. gadā ir gaidāmi konkrētāki priekšlikumi par datu telpām, piemēram, par Eiropas veselības datu telpu un zaļā kursa datu telpu. Tos papildinās Datu akts, kas nodrošinās iedzīvotājiem un valdībām labāku piekļuvi nozares lietu interneta datiem un uzņēmuma turējumā esošo lielo datu avotiem un kontroli pār tiem taisnīgākas ekonomikas un sabiedrības labuma vārdā.

Regulas priekšlikumā ietverti jautājumi par datu pārvaldību, datiem sabiedrībai, datu kopīgošanu ar publisko un privāto sektoru un Eiropas datu telpām:

1. Datu pārvaldība

Datu pārvaldība ir datu izmantošanas noteikumu un līdzekļu kopums, kura pamatā ir, piemēram, kopīgošanas mehānismi, nolīgumi un tehniskie standarti. Tā ietver struktūras un procesus datu drošai kopīgošanai, tostarp ar uzticamu trešo personu starpniecību. Datu izmantošanai ir milzīgs ekonomiskais un sociālais potenciāls: tā var pavērt iespējas jauniem produktiem un pakalpojumiem, kuru pamatā ir jaunas tehnoloģijas, padarīt ražošanu efektīvāku un nodrošināt rīkus sabiedrības problēmu risināšanai. Piemēram, veselības jomā dati palīdz nodrošināt labāku veselības aprūpi, uzlabot personalizētu ārstēšanu un palīdzēt izārstēt retas vai hroniskas slimības. Lai izmantotu šo potenciālu, vairāk datu ir jādara pieejami, droši jākopīgo un jāpadara tehniski viegli atkalizmantojami, ievērojot personu tiesības uz privātumu un personas datu aizsardzību.

 Regulas priekšlikums nodrošinās, ka dalībvalstu darbības datu jomā ir saskaņotas, tādējādi veidojot patiesu, vienotu Eiropas datu tirgu un atbalstot vienotu Eiropas datu telpu izveidi.

2. Dati sabiedrībai

No datiem gūtās atziņas ļauj izstrādāt vairāk uz pierādījumiem balstītu lēmumu un rīcībpolitiku. Piemēram, atziņas var izmantot, lai reaģētu uz ārkārtas situācijām, tādām kā plūdi un mežu ugunsgrēki, lai padarītu mūsu pilsētas zaļākas un tīrākas un palīdzētu cilvēkiem dzīvot ilgāk un veselīgāk. Datus var izmantot, lai izstrādātu personalizētas zāles vai veicinātu pētījumus konkrētu slimību ārstēšanā vai lai uzlabotu pakalpojumus publiskajā sektorā. Ar regulas priekšlikumu tiks ieviesti noteikumi un līdzekļi uzticamu datu altruismam. Tas nozīmē, ka bez atlīdzības nekomerciālai izmantošanai pieejamie dati nāk par labu kopienām vai sabiedrībai kopumā, piemēram, mobilitātes datu izmantošana vietējā transporta uzlabošanai. Mērķis ir radīt piemērotus apstākļus, lai privātpersonas un uzņēmumi varētu uzticēties, ka, kopīgojot savus datus, tos apstrādās uzticamas organizācijas, pamatojoties uz ES vērtībām un principiem.

3. Datu kopīgošana ar publisko un privāto sektoru

2019. gada jūnija Atklāto datu direktīva paredz noteikumus par publiskā sektora informācijas atkalizmantošanu. Publiskajā sektorā ir arī milzīgs daudzums datu, kurus nevar darīt pieejamus kā atklātus datus, jo tie ietver informāciju par privātpersonām vai uzņēmumu (piemēram, veselības dati, informācija par finanšu sistēmām). Tāpēc ierosinātais regulas priekšlikums papildina direktīvu, pievēršoties datiem, kurus nevar darīt pieejamus kā atvērtos datus. Tie ir dati, uz kuriem attiecas datu aizsardzības tiesību akti, intelektuālais īpašums vai kuri satur komercnoslēpumu vai citu komerciāli sensitīvu informāciju. Uzdevums ir rast veidus, kā iegūt zināšanas no datiem, vienlaikus pilnībā saglabājot privātumu vai citas tiesības, kas var būt saistītas ar datiem.

4. Eiropas datu telpas

Eiropas datu telpas ļaus uzticami un ar zemākām izmaksām apmainīties ar datiem no visas ES, gan no publiskā sektora, gan no uzņēmumiem, tādējādi veicinot jaunu uz datiem balstītu produktu un pakalpojumu izstrādi. Datu telpas veido gan droša tehnoloģiskā infrastruktūra, gan pārvaldības mehānismi. Komisija atbalstīs vienotu Eiropas datu telpu izveidi un attīstību, kā arī datu izmantošanu starp tām deviņām stratēģiskajām jomām, kas noteiktas 2020. gada februāra datu stratēģijā: veselība, vide, enerģētika, lauksaimniecība, mobilitāte, finanses, ražošana, valsts pārvalde un prasmes. Nepieciešamo finansējumu nodrošinās programma “Digitālā Eiropa” un Eiropas infrastruktūras savienošanas instruments. Komisija plāno ieguldīt divus miljardus eiro, lai veicinātu datu apstrādes infrastruktūru, rīku, arhitektūras un datu kopīgošanas mehānismu izstrādi.

**Ministru padomē ir plānota ministru diskusija par regulas priekšlikumu, balstoties uz Vācijas prezidentūras sagatavotajiem diskusiju jautājumiem:**

1. *Kāds regulējums ES ir jānodrošina, lai dati būtu plašāk pieejami? Ko var darīt, lai veicinātu brīvprātīgu datu koplietošanu starp privātpersonām un uzņēmumiem un kādas pārvaldības prasības ir jāievieš, lai nodrošinātu, ka šī datu apmaiņa ir efektīva un uzticama?*
2. *Kādi pasākumi būtu veicami, lai stiprinātu Eiropas ieinteresētās personas attiecībā uz datu izmantošanu, vienlaikus neveidojot sienas?*

**Atbildot uz diskusijas jautājumiem, Latvija atzīmēs**, ka uzteic savlaicīgu regulas priekšlikuma publicēšanu ar mērķi nodrošināt labu vienotās Eiropas datu telpas pārvaldības satvaru un to, ka datu turētāji var brīvprātīgi darīt datus pieejamus. Ar nepacietību gaidīsim diskusiju uzsākšanu ES Padomē par regulas priekšlikumā ietvertajiem jautājumiem – datu pārvaldību, datiem sabiedrībai, datu kopīgošanu ar publisko un privāto sektoru un Eiropas datu telpām.

Datu pārvaldības ietvaram jābūt tādam, kas atbilst datu ekonomikas vajadzībām un kas veicina līdzšinējās sadrumstalotības izskaušanu, kas līdz šim pastāv gan starp nozarēm, gan arī starp dalībvalstīm. Vienlaikus, jāņem vērā pastāvošo specifiku gan sektoru sadarbībā, gan dalībvalstu specifiskās situācijas un pieejas datu pārvaldības jautājumos. Ietvaram jāveicina datu pārvaldības struktūru nostiprināšanu gan nacionālā, gan ES līmenī, lai tās sniegtu atbalstu ar mērķi veicināt un atvieglot datu izmantošanu, lai radītu priekšnosacījumus inovatīvu risinājumu radīšanai uzņēmējdarbībā, pārvaldēs, gan arī starp nozarēm.

Pārvaldības struktūrām regulas priekšlikumā būtu jāsniedz ieteikumi par izmantojamiem datu veidiem noteiktiem gadījumiem, jāveicina datu izmantošana pāri robežām un sadarbības prasību noteikšana starp nozarēm, stiprinot sadarbības un pārvaldības instrumentus datu izmantošanai starp nozarēm un nozaru kopīgās datu telpās, jāveicina atbilstīga datu izmantošana pētniecības vajadzībām un jāatvieglo indivīdiem iespēja izmantot datus, ko tie būs nodevuši sabiedriskajam labumam (t.i. regulas priekšlikumā minētais “datu altruisms”) ar pārliecību, ka tiek stingri ievērotas Vispārīgās datu aizsardzības regulas prasības.

Lai iedzīvotāji un uzņēmumi atbalstītu brīvprātīgu dalīšanos ar datiem un brīvprātīgi tajā iesaistītos, ir nepieciešams veicināt iedzīvotāju un uzņēmumu pārliecību, ka, nododot savu datus kopīgošanai, tos apstrādās uzticamas struktūras, kas balstās uz ES vērtībām un principiem. Ir jāvairo sabiedrības izpratne par ieguvumiem kopīgojot datus, tai skaitā par iespējām uz kopīgoto datu pamata izstrādāt vairāk uz pierādījumiem balstītu lēmumu un rīcībpolitiku, labākus pakalpojumus, veselības aprūpi un reaģēt uz ārkārtas situācijām.

Tāpat Ministru padomē sadaļā “Citi jautājumi” ir iekļauti šādi jautājumi:

1. Kopīgā dalībvalstu deklarācija par Eiropas iniciatīvu attiecībā uz procesoriem un pusvadītāju tehnoloģijām (turpmāk - deklarācija) - informācija no Vācijas prezidentūras.

Sagatavots projekts deklarācijai, kas paredz piešķirt saturisku virzienu ES mēroga kapacitātes veicināšanas projektiem mikroelektronikas jomā, lai ES varētu attīstīt kompetenci datoru procesoru projektēšanā un izgatavošanā un veidot sinerģijas starp nacionālajām darbībām šajā jomā. Deklarāciju paredzēts atvērt parakstīšanai visām dalībvalstīm.

**Latvija turpina vērtēt iespējas pievienoties kopīgajai dalībvalstu deklarācijai** par Eiropas iniciatīvu attiecībā uz procesoriem un pusvadītāju tehnoloģijām, ņemot vērā deklarācijas projekta plašo tvērumu un ierobežoto laiku deklarācijas projekta izvērtēšanai.

1. Pašreizējie tiesību aktu priekšlikumi - informācija no Vācijas prezidentūras:
2. E-privātuma regula;
3. Regula par pagaidu atkāpi no e-privātuma direktīvas, lai apkarotu seksuālu vardarbību pret bērniem tiešsaistē;
4. Regula, ar ko izveido Digitālās Eiropas programmu;
5. Regula, ar ko izveido Eiropas Kiberdrošības kompetences centru un koordinācijas centru tīklu;
6. Padomes secinājumi par savienoto ierīču kiberdrošību - informācija no Vācijas prezidentūras
7. Tīkla un informācijas sistēmu drošības tiesiskais regulējums - informācija no Polijas delegācijas Bulgārijas, Horvātijas, Čehijas, Ungārijas, Īrijas, Latvijas, Lietuvas, Slovākijas un Slovēnijas delegāciju vārdā
8. Komisijas darba programma 2021. gadam - informācija no Eiropas Komisijas.
9. Nākamās prezidentūras darba programma - informācija no Portugāles delegācijas.

Latvija pieņem zināšanai prezidentūras ES Padomē, delegāciju un Komisijas sniegto informāciju.

**Latvijas delegācija ES telekomunikāciju ministru 2020. gada 7. decembra videokonferencē:**

Delegācijas vadītājs: **Dr. Artis Pabriks,** vides aizsardzības un reģionālās attīstības ministra pienākumu izpildītājs, aizsardzības ministrs

Delegācijas dalībnieki: **Gatis Ozols,** Vides aizsardzības un reģionālās attīstības ministrijas Informācijas sabiedrības attīstības departamenta direktors

 **Normunds Egle,** Satiksmes ministrijas Sakaru departamenta direktors

**Zita Kanberga,** Satiksmes ministrijas nozares atašejs

Vides aizsardzības un reģionālās attīstības ministra p.i. –

aizsardzības ministrs Dr. A. Pabriks

Zvaigzne 67026507

Elita.Zvaigzne@varam.gov.lv

Bērziņa 67026929

Signe.Berzina@varam.gov.lv